Аліварыя

**«Аліварыя»** — беларускі бровар, разьмешчаны ў Менску. Заснаваны ў 1864 годзе. Па стане на лістапад 2008 году бровар выпускаў 18% ад вытворчасьці ўсяго беларускага піва.

## Гісторыя

### 1864—1994

Паводле архіўных дадзеных, завод адчынены 29 студзеня 1864 году пастановай Менскага губэрнскага кіраваньня, якое дазволіла менскай мяшчанцы Рохлі Фрумкінай на скрыжаваньні Аляксандраўскай і Загараднай вуліцаў адкрыць драўляны бровар. На гэтым месцы завод стаіць дагэтуль і ёсьць помнікам прамысловай архітэктуры XIX стагодзьдзя. Прадукцыя кампаніі была ганараваная мэдалём і Пахвальнай граматай на Ўсерасейскай і мастацкай выставе ў 1896 годзе ў Ніжнім Ноўгарадзе.

Пазьней уладальнікам завода стаў граф Чапскі, які істотна мадэрнізаваў вытворчасьць: быў усталяваны паравы кацёл, праведзены тэлефон, пабудаваная гасьцініца і іншыя адміністрацыйныя будынкі.

У 1898 годзе Чапскі прадае завод аўстрыйскім купцам братам Лекертам, якія выраблялі піва аж да 1917 году. Гаспадары валодалі 4 чыгуначнымі вагонамі для перавозкі піва ў Вільню, Беласток, Берасьце, Горадню, Бабруйск. Дзякуючы братам Лекертам зьявілася першая назва завода — Завод Лекерта. Пра гэты факт кажуць дакумэнты, а таксама бутэлькі таго часу, якія атрымалася знайсьці ў склепах заводу. Маркаваньне гэтых бутэлек уяўляла сабой шкляны штамп, нанесены на бутэльку з назвай прадукта, інфармацыяй пра уладальніка й адрасам фірмы.

Па меры разьвіцьця вытворчасьці ў часы кіраваньня братоў Лекертаў адбыліся зьмены ў афармленьні бутэлек: адначасова з шклянымі штампамі сталі выкарыстоўваць папяровыя этыкеткі авальнай формы, на якіх быў намаляваны арол, што трымае ў кіпцюрох бочку. Гэты гандлёвы знак у савецкі час не выкарыстоўваўся, і толькі ў пачатку 90-х гадоў дваццатага стагодзьдзя ён ізноў заняў сваё месца.

У 1917 годзе завод быў нацыяналізаваны і стаў дзяржаўнаю фірмай. Падчас Вялікай Айчыннай вайны ён апынуўся адным зь нешматлікіх ацалелых аб’ектаў у горадзе Менску. Вытворчасьць прадукцыі тут не спынялася. Піўны завод «Беларусь», як ён тады зваўся, вырабляў тысячы дэкалітраў піва ў год.

У савецкі пэрыяд, нароўні з «агульнасаюзнай» маркай «Жыгулёўскае», піўны завод «Беларусь» выпускаў уласныя гатункі піва: «Сакавіцкае», «Граф Чапскі», «Траецкае», «Аксамітнае». Этыкеткі таго пэрыяду ўяўлялі сабой цэтлік на горлышку бутэлькі й саступалі цяперашняму пакаленьню этыкетак узроўням дызайну, якасьцю паліграфіі й абсягам інфармацыі, якую выяўляюць.

Апошнія дзесяцігодзьдзі для завода былі вельмі цяжкімі. Пэрспэктыўным плянам разьвіцьця Мінхарчпрама БССР абачылася яго закрыцьцё, ані абсталяваньне, ані тэхналёгіі не абнаўляліся. У гэты час былі пабудаваныя буйныя піваварныя заводы ў Дражні (Менск), Бабруйску, Рэчыцы. Завод увайшоў у склад аб’яднаньня «Крыніца» й стаў непэрспэктыўным. Таму ўва ўмовах пераходу эканомікі рэспублікі на рынкавыя дачыненьні пазыцыі заводу былі вельмі неспрыяльнымі. Знос асноўных фондаў перавышаў 90%. Тым ня менш кіраўніцтва прыняло адзіна магчымую для захаваньня калектыва й лепшых традыцыяў беларускага броварства пастанову аб акцыянаваньні фірмы.

У чэрвені 1994 году было атрыманае пасьведчаньне аб рэгістрацыі ААТ «Піўзавод Аліварыя». Быў вернуты дарэвалюцыйны гандлёвы знак — арол, які трымае бочку. Лягатып дапоўніла дата заснаваньня завода — 1864 год. Зьявіліся новыя назвы гатункаў піва. Некаторыя зь іх былі прадыктаваныя гісторыяй самога заводу: «Лекерт-1», «Лекерт-2», іншыя гатункі: «Граф Чапскі», «Траецкае», «Няміга», «Менскі Бровар».

### Ад 1995 году

У 2007—2013 гадах дырэктарам прадпрыемства быў Міхаіл Чэчанеў, пасьля яго «Аліварыю» ўзначаліў Дзяніс Шарсьценьнікаў.

У 2008 годзе кампанія зьмяніла бутэльку *Аліварыі Экстра*, у якой потым выйшлі новыя гатункі *Белае золата* і *Аліварыя Porter*. Выхад *Аліварыі Porter* быў прымеркаваны да 145-годзьдзя заводу. Таксама ў сьнежні 2008 году «*Золотое*» выпушчанае ў пляшцы.

## Гатункі

### Сучасныя гатункі
* «Аліварыя Безалкагольнае»
* «Аліварыя Дзясятка»
* «Аліварыя Залатое»
* «Аліварыя Моцнае»
* «Аліварыя Траецкае»
* «Аліварыя Экстра»
* «Аліварыя Белае золата»
* «Аліварыя Porter»
* «Аліварыя on ICE»
* «Аліварыя LITE»
* «Аліварыя Каляднае»
* «Аліварыя Юбілейнае»
* «Data 1864»
* «Бровар Моцнае»
* «Бровар Светлае»
* «Бровар Класічнае»
* «Бровар Хлебнае»
* «Арсенал»
* «Львівське 1715»
* «Zatecky Gus Nefiltrovane z Taverny»
* «Zatecky Gus Cerny»
* «Zatecky Gus»
* «Tuborg Green»
* «Carlsberg»
* «Holsten»
* «Praha Pilsner»
* «The Taste of Manchester»

### Старыя гатункі (не выпускаюцца)
* «Граф Чапский»
* «Легкое»
* «Леккерт-1»
* «Леккерт-2»
* «Леккерт-люкс»
* «Минский бровар»
* «Народное»
* «Немига»
* «Немига оригинальное»
* «Оливария Рождественское»
* «Олимпийское»
* «Особое»
* «Столичное»
* «Сябры»
* «Темное»
* «Фирменное»
* «Янтарное»

## Крыніцы

## Вонкавыя спасылкі
* Афіцыйны сайт

Катэгорыя:Беларускія бровары
Катэгорыя:Прадпрыемствы Беларусі
Катэгорыя:Зьявіліся ў 1864 годзе